Il-Ġimgħa, 17 ta' Novembru 2017: Aħbar li dwiet mill-Vatikan speċjalment mad-dilettanti tal-karozzi lussużi. Il-Papa Franġisku għadu kif ġie ppreżentat b'karozza Lamborghini Huracan minn uffiċjali tal-kumpanija li timmanifattura dawn il-karozzi lussużi. Din il-karozza li ġiet manifatturata apposta għall-Papa se tiġi rkantata minn Sotheby's f'Londra u d-dħul se jmur għal erba' proġetti f'isem il-Papa Franġisku. Il-Papa bierek il-karozza u ffirma fuqha hekk kif irċeviha quddiem Dar Santa Marta. Il-prezz ta' din il-karozza normalment jibda minn mija u tmenin elf euro iżda minħabba li hija karozza magħmula apposta għall-Papa ta' lewn abjad bid-dettalji lewn id-deheb huwa mistenni li fl-irkant iġġib ħafna aktar flus. Stqarrija mis-Santa Sede qalet li l-flus se jinqasmu bejn il-karità tal-Papa Aid to the Church in Need biex jinbnew mill-ġdid djar, knejjes u bini pubbliku fil-Pjani ta' Nineveh fl-Iraq biex b'hekk l-Insara li ħarbu lejn il-Kurdistan wara attakki feroċi mill-ISIS jkunu jistgħu jirritornaw lura lejn art twelidhom u jiksbu lura d-dinjità tagħhom. Se jingħataw ukoll flus lill-"Komunità Ġwanni 23" li toffri protezzjoni u għajnuna lil nisa li kienu vittmu tat-traffikar uman u tal-prostituzzjoni. Il-fondi se jitqassmu wkoll lil żewġ karitajiet Taljani li jaħdmu l-aktar fl-Afrika – Gicam u Friends of Central Africa – u li jwasslu kura medika lil nisa u tfal. Mill-Kamra tal-Aħbarijiet ta' Radju Marija
Il-Papa ngħata Lamborghini li se tiġi rkantata għall-karità